– Kunsten langs Bybanen skal skape fellesskap, begeistring og undring, seier Per Morten Ekerhovd, konstituert fylkesdirektør for kultur og idrett. Reisande frå heile Hordaland får no ein kunstreise med Bybanen heilt til flyplassen.

Les om alle kunstverka langs bybanen i denne publikasjonen Bybanekunst 2017

Den nye flyplassen i Bergen vart offisielt opna 17. august. Det vart og dei tre siste kunstverka langs bybanetraseen, på flyplassterminalen, i Dyrhovdtunnelen på Sandsli og ved Sandslibrua.

– Hordaland fylkeskommune investerer i kunst i offentlege prosjekt. I Noreg har vi ein god vane med å løfte kunsten ut av den private sfære. Kunsten langs Bybanen spelar mangfaldet. Den skal skape fellesskap, begreistring og undring. Vi får oppleve bitar av kunsten på reisa til Flesland, seier Ekerhovd, som stod for den offisielle opninga.

Systrene Annette og Caroline Kierulf, Bergen, blir takka med blomster for kunst langs Bybanetrasen til flyplassen.

Publikum skapar verket

Jørgen Blitzner har leia kunstkomiteen.

– Vi hadde ein konkurranse der nærmare 80 kunstnarar deltok. Her på flyplassterminalen gjekk Anders Sletvold Moe av med sigeren med «Modulære refleksjoner». Det er eit svært bra og gjennomarbeid forslag. Det har relasjon til reising. Det er komplekst og endrar seg heile tida. Det er publikum som skapar verket. Det imponerer meg at det vart akkurat slik kunstnaren sa at det skulle bli. Det er ikkje alltid det skjer, seier kunstkomiteleiaren.

Per Formo (bak t.v.) og Anders Sletvold Moe får blomster av Tone Stedal Haugland i Hordaland fylkeskommune. Konstituert fylkesdirektør for kultur og idrett, Per Morten Ekerhovd, opna offisielt Bybane-kunsten.

Knekt og limt

Anders Sletvold Moe har brukt stål i kunstverket.

– Det er laga i 84 modular med millimeterpresisjon i syrefast stål, som er knekt, limt og sett saman til ein heilskapleg komposisjon. Nokre modular er komplekse og speglar seg, mens nokre er meir rolege og får balansen tilbake, seier Sletvold Moe.

– Det er musikk i desse kvartsirklane, seier Per Formo som har laga det 200 meter lange kunstverket «Sirkelspill» på Sandslimarka.

Spill i sirkel

I Dyrhovdtunnelen, den første i Noreg for både bybane, syklande og gåande, har Per Formo laga kunstverket «Sirkelspill». Det går delvis inne i tunnelen og delvis utanfor.

– Det var vanskeleg å lage eit kunstverk som skal gå over 200 meter. Eg brukte eit rutenett og laga bogar i kvartsirklar. Dei er laga kaotisk. Eg plukka ut enkelte linjer som heng saman og sette dei saman delvis med intensjon og delvis tilfeldig. Det er musikk i desse kvartsirklane, seier Formo.

«Sykkel» har Per Formo kalla denne delen av «Sirkelspill» som går delvis inne i Dyrhovdtunnelen og delvis utanfor.

Dilemmaet med olje

Det siste kunstverket er plassert i fjellskjeringa mellom Sandslivegen og Sandslimarka. Det er laga av systrene Annette og Caroline Kierulf, som bur i Bergen.

– Vi hadde lyst å ha noko som kommenterer det som er skapt av dei oljerelaterte selskapa her i området. Dette er seks små skulpturar montert på skiltstenger. Alle har med olja å gjere. Det første er raudt og viser blod og olje, det andre viser flammen av gass som brenn. Det tredje er floken, dilemmaet vi må forholde oss til med og utan olje. Det er ei floke som er vanskeleg å løyse. Det fjerde er blått og viser molekylet olja er laga av. Det femte er planten apeskrekk som finst i Bergen og har eksistert svært lenge som levande fossil. Det sjette er tang som er det organiske utganspunktet for olje, fortel Annette og Caroline Kierulf.

«Floke» heiter denne skulpturen laga av Annette og Caroline Kierulf. Den er ein av seks skulpturar mellom Sandslimarka og Sandslivegen som har tilknyting til den oljerelaterte næringa i området.